Diari Oficial de la Generalitat Valenciana


Sumari del DOGV 9335, del 10-05-2022 (2022/3885)

RESOLUCIÓ de 10 de març de 2022, del director general de Qualitat i Educació Ambiental, per la qual es formula la declaració d'impacte ambiental del projecte d'emmagatzematge de ferralla al terme municipal d'Alaquàs. Expedient (1864285) 140/5632-HHS.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9335

Data del DOGV
:   10-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3885


Data del document
:   10-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alaquàs
    * impacte ambiental

RESOLUCIÓ de 10 de març de 2022, del director general de Qualitat i Educació Ambiental, per la qual es formula la declaració d'impacte ambiental del projecte d'emmagatzematge de ferralla al terme municipal d'Alaquàs. Expedient (1864285) 140/3406-UXZ. [2022/3885]  
«Declaració d'impacte ambiental  
Expedient: (1864285) 140/8446-XUW.  
Títol: Emmagatzematge de ferralla.  
Promotor: Fercometal, SL.  
Òrgan substantiu: Ajuntament d'Alaquàs.  
Ref. òrgan substantiu: 12980/2018.  
Localització: carrer del Camp de Túria, núm. 43, d'Alaquàs (València).  
NIMA: 1827420507.  
  
Antecedents i descripció del projecte  
L'empresa Fercometal, SL, es dedica a la recuperació i l'emmagatzematge de residus industrials. Per a l'obtenció de les corresponents autoritzacions com a gestor de residus, s'han tramitat els procediments d'avaluació ambiental següents:  
- 116/02-AIA (1857600): s'emet declaració d'impacte ambiental positiva amb condicionants per a l'activitat d'emmagatzematge temporal de residus metàl·lics no perillosos en les instal·lacions situades al carrer de la Senyera, núm. 64, polígon industrial El Bovalar, d'Alaquàs, mitjançant Resolució de 16 de desembre de 2003 (DOGV 4968, 17.03.2005), del director general de Gestió del Medi Natural de la Conselleria de Territori i Habitatge.  
- 025/03-AIA (1855581): s'emet estimació d'impacte ambiental positiva amb condicionants per a l'activitat de gestor de residus perillosos i no perillosos en les instal·lacions situades al carrer del Racó d'Ademús, parcel·les 39-44, polígon industrial El Bovalar, d'Alaquàs, mitjançant Resolució d'11 de desembre de 2003 (DOGV 4794, 09.07.2004), del director general de Gestió del Medi Natural de la Conselleria de Territori i Habitatge. Addicionalment, es va emetre Resolució complementària de 25 de juliol de 2012, del director general d'Avaluació Ambiental i Territorial, positiva amb condicionants per a l'ampliació de l'activitat de recuperació i emmagatzematge de metalls a les instal·lacions situades al carrer del Racó d'Ademús, números 29 a 33, del mateix municipi.  
Segons consta en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica, Fercometal, SL, disposa de número d'identificació mediambiental (codi NIMA) 0401299177, per al centre situat al carrer del Racó d'Ademús, núm. 17, del polígon industrial El Bovalar, d'Alaquàs (València), per a les activitats de xicotet productor de residus perillosos (25320/P02/CV), xicotet productor de residus no perillosos (3587/P04/CV), transportista de residus no perillosos (279/T02/CV), negociant de residus no perillosos (536/N02/CV), tractament de residus no perillosos (552/G04/CV) i emmagatzematge de residus perillosos (70/G02/CV).  
En l'actualitat, Fercometal, SL, promou un projecte d'emmagatzematge de residus metàl·lics no perillosos situat en el polígon industrial El Bovalar, parcel·la 37-A, carrer del Camp de Túria, núm. 43, del terme municipal d'Alaquàs (València), referència cadastral 8198108YJ1689N. El projecte es planteja com a ampliació de les instal·lacions ja autoritzades a conseqüència de les previsions d'increments en el volum de tractament dels residus.  
Segons el projecte, l'activitat es desenvoluparà en una nau industrial ja construïda en planta baixa rectangular, d'estructura metàl·lica i coberta de xapa galvanitzada. En la seua construcció s'han utilitzat materials incombustibles disposats sobre estructura de pòrtics de dos aiguavessos. L'accés al local es realitza des de la façana que fita amb la via pública. Compta amb 1.010 m² de superfície útil. La distribució de les superfícies es mostra en el pla de distribució de la planta, diferenciant-se les zones següents: emmagatzematge de ferralla, motors elèctrics, coure, llautó, Zamak®, grans recipients per a mercaderies a granel i calaixos buits, aparcament de vehicles i lavabos i vestuaris. Disposa de subministrament d'aigua potable, energia elèctrica i connexió amb la xarxa de sanejament municipal.  
Els residus seran recollits en els seus centres de producció, procedents d'activitats de la branca industrial metal·lúrgica, la construcció, la mecanització de metalls i del modelatge. Es recepcionaran, classificaran i separaran segons els tipus de residus que s'emmagatzemaran en la seua zona específica, degudament senyalitzada, fins al seu enviament a gestors autoritzats per al seu tractament final. Es pretén dur a terme les actuacions administratives necessàries per a la gestió dels residus des de les instal·lacions de Fercometal ja autoritzades. Addicionalment, es preveu l'emmagatzematge de residus recepcionats i classificats en altres instal·lacions.  
Els codis LER dels residus per als quals se sol·liciten les corresponents autoritzacions administratives que permeten el seu emmagatzematge, corresponen a residus no perillosos, principalment metàl·lics. La relació descrita en la documentació tècnica és la següent: 10·05·01, 10·05·04, 10·06·01, 10·06·04, 10·08·09, 10·10·03, 11·05·01, 11·05·02, 12·01·01, 12·01·02, 12·01·03, 12·01·04, 15·01·04, 16·01·17, 16·01·18, 16·02·16, 17·04·01, 17·04·02, 17·04·03, 17·04·04, 17·04·05, 17·04·06, 17·04·07, 17·04·11, 19·10·01, 19·10·02, 19·12·02, 19·12·03, 20·01·40.  
La capacitat d'emmagatzematge màxima de la instal·lació és de 25.000 t, estimant-se en 10 t diàries la capacitat de recepció dels residus. La relació de maquinària que intervindrà en el procés industrial inclou una bàscula de pesat i pont grua. S'utilitzarà energia elèctrica per al seu funcionament.  
  
Tramitació administrativa  
En data 13 de desembre de 2018, l'Ajuntament d'Alaquàs (òrgan substantiu) va sol·licitar a aquest òrgan ambiental l'avaluació d'impacte ambiental ordinària del projecte, en la tramitació de la llicència ambiental. S'acompanyava de l'estudi d'impacte ambiental de data 06.02.2007.  
En data 22.08.2019 es va requerir a l'òrgan substantiu documentació addicional i ampliació en els continguts de la documentació tècnica remesa, necessaris per a completar l'expedient de l'avaluació d'impacte ambiental ordinària del projecte. El requeriment es va reiterar en data 02.09.2019.  
En dates 19.04.2021 i 20.09.2021, l'òrgan substantiu va remetre la documentació que esmenava l'expedient. S'acompanyava de:  
- Certificat de compatibilitat urbanística, de data 27.12.2018, de caràcter favorable.  
- Projecte tècnic i annexos, de data 29.09.2020.  
- Estudi d'impacte ambiental, de data 29.09.2020 (d'ara endavant, ESIA).  
- Certificat d'informació pública, de data 16.09.2021.  
  
D'acord amb el certificat remés, l'òrgan substantiu va realitzar la informació pública de l'expedient, per un període de 30 dies, mitjançant publicació de l'edicte en el BOP de València número 54, de 18 de març de 2020, en la seu electrònica de l'Ajuntament i notificació als veïns confrontants, sense que s'hi hagen presentat al·legacions sobre aquest tema en la data d'emissió del certificat.  
  
Consideracions ambientals  
El Pla general d'ordenació urbana del municipi d'Alaquàs va ser aprovat definitivament per la Comissió Territorial d'Urbanisme de València en sessió de data 1 d'abril de 2015, publicat en el Butlletí Oficial de la Província de 9 de juny de 2015. L'activitat es desenvoluparà en sòl urbà industrial. És compatible amb el planejament urbanístic i amb les ordenances municipals, d'acord amb el certificat de compatibilitat urbanística que consta en l'expedient.  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits.  
L'ESIA planteja alternatives al projecte, en diferent ubicació en un solar que està per construir de menor cost econòmic i més pròxim a la població. Justifica la proposta adoptada per disposar d'una nau tancada situada en sòl urbà industrial i amb bons accessos a les vies de comunicació.  
L'ESIA inclou una descripció del projecte i de l'inventari ambiental de la zona. S'identifiquen i valoren les accions del projecte susceptibles de causar impactes ambientals significatius únicament en la fase de funcionament, perquè l'activitat es realitzarà en un edifici ja construït. Els factors del medi ambient sobre els quals analitza la incidència del projecte són l'atmosfera, clima, sòl, aigua, fauna, vegetació, paisatge i medi socioeconòmic.  
Segons l'ESIA, les afeccions a l'atmosfera derivaran de la producció de gasos a causa del transport, els sorolls i vibracions durant l'exercici de l'activitat i les emissions de pols pel moviment de materials. Considera que l'impacte mediambiental serà mínim per realitzar-se l'activitat a l'interior d'una nau tancada, amb la qual cosa s'esmorteeixen els sorolls i s'evita la dispersió de la pols a l'exterior. No intervindrà maquinària susceptible de transmetre vibracions que superen els límits establits en la zona. Els vehicles de transport estaran degudament autoritzats. Com a mesures preventives i correctores proposa l'escombratge de la instal·lació dues vegades per setmana.  
El projecte no detalla les instal·lacions que s'utilitzaran per a diferenciar els tipus de residus (contenidors, cassals, etc.), les quals comptaran amb els requisits legalment establits. En el cas de materials en estat pulverulent o susceptibles de ser arrossegats pel vent, se situaran de manera que queden resguardats dels corrents en instal·lacions que puguen cobrir-se si fora necessari.  
Cal assenyalar que les instal·lacions de tractament de residus estan incloses en el catàleg d'activitats potencialment contaminadores de l'atmosfera (Reial decret 100/2011, de 28 de gener, regulat en la Comunitat Valenciana pel Decret 228/2018, de 14 de desembre). L'activitat complirà amb els requisits establits en la Llei 34/2007, de 15 de novembre, de qualitat de l'aire i protecció de l'atmosfera, i altra normativa que li siga aplicable.  
L'ESIA considera que no es generaran aigües residuals durant el procés industrial perquè es tracta d'una nau coberta, el procés industrial no inclou rentatge de materials i la neteja de la nau es realitzarà mitjançant escombratge. La instal·lació comptarà amb materials absorbents per a procedir a la recollida immediata dels vessaments accidentals d'olis i líquids procedents de la maquinària i vehicles i de la manipulació dels residus, que es dipositaran en envasos adequats i s'entregaran a gestors autoritzats. No es generaran aigües residuals sanitàries pel fet que els serveis sanitaris per a la neteja personal no estan en la nau que ens ocupa.  
El projecte tècnic, en la descripció del local, no inclou les característiques de la solera. Hauran de ser les adequades per a garantir la impermeabilitat del sòl i previndre la seua contaminació, en cas que es produïsquen abocats. En les zones d'emmagatzematge de residus que puguen contindre líquids en el seu interior o d'emmagatzematge i manipulació de ferralla, la impermeabilitat del sòl haurà de reforçar-se i dotar aquestes zones d'instal·lacions per a la recollida de vessaments, que es gestionaran mitjançant gestors autoritzats. L'absència d'abocament d'aigües sanitàries descrita en l'ESIA difereix de la realitzada en el projecte tècnic on s'indica que «l'únic abocament que es produeix és el de les aigües fecals procedents del vàter i aigües brutes del lavabo i dutxa, evacuant aquestes a la xarxa general de clavegueram». En tot cas, l'activitat haurà de complir amb el que s'estableix en la normativa en matèria de seguretat i higiene en el treball i en matèria d'abocaments a la xarxa de clavegueram municipal.  
No es consideren rellevants els impactes sobre la fauna, la vegetació i el paisatge per desenvolupar-se l'activitat en una nau industrial tancada, situada en polígon industrial urbanitzat. No existeixen zones d'interés historicocultural ni jaciments arqueològics en els voltants del projecte.  
L'impacte sobre el mitjà social i econòmic es considera positiu perquè l'activitat contribuirà a augmentar el nivell d'ocupació, l'acceptació social i el nivell de vida de la localitat. Afavorirà la recollida i gestió dels residus. Afectarà empreses dedicades a la mecanització, fosa i modelatge de peces metàl·liques.  
S'inclou un apartat específic per a justificar que la probabilitat que el projecte cause impactes ambientals negatius a conseqüència d'accidents greus o catàstrofes és mínima a causa de les característiques de l'emmagatzematge, sense compostos químics o substàncies perilloses, i la ubicació en entorn urbanitzat, on aquests riscos (incendis, inundacions, etc.) han sigut prevists en el planejament municipal.  
  
L'ESIA estableix un pla de vigilància ambiental que es durà a terme pel personal assignat mitjançant anotacions en un llibre de registre del control de les mesures correctores proposades. Es proposa realitzar seguiment de l'estat de la coberta, solera, contenidors i envasos, manteniment de la maquinària, tancaments, neteja de la instal·lació, i també de qualsevol reparació que es considere necessària. A més, es duran a terme les auditories i revisions legalment exigibles.  
  
Assenyalar que el control i seguiment de l'origen i la destinació dels residus, conforme al que disposa l'autorització en matèria de gestió de residus, constitueixen, així mateix, mesures de vigilància ambiental. A fi que les mesures protectores i correctores proposades resulten efectives, tot el procés productiu, incloses les càrregues i descàrregues dels residus, haurà de realitzar-se sempre a l'interior del local, per la qual cosa haurà de comptar amb un gual que garantisca l'accés dels vehicles en l'horari de funcionament.  
  
Consideracions jurídiques  
Les instal·lacions per a emmagatzematge de ferralla, estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I, grup 6.c.2, «Altres instal·lacions de desballestament i/o emmagatzematge de ferralla», del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
L'expedient ha observat els tràmits previstos en la secció primera del capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicable.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que posseïsc, resolc:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicable, el projecte d'emmagatzematge de ferralla, promogut per Fercometal, SL, al carrer del Camp de Túria, núm. 43, d'Alaquàs (València), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que hi ha en l'expedient i de conformitat amb les condicions següents:  
  
1. Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
3. En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, i també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, procedisquen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 de març de 2022.- El director general de Qualitat i Educació Ambiental: Joan Piquer Huerga.»